Ιωάννης Δημουλίτσας

Ο Ιωάννης Κ. Δημουλίτσας ή Πατατούκος (; - 1823) ήταν αγωνιστής της επανάστασης του 1821 από την Πάργα. Θεωρείται ως ο κατασκευαστής των πρώτων πυρπολικών πλοίων που χρησιμοποίησαν οι επαναστάτες.

Βιογραφία

Ο Δημουλίτσας ή ΠατατούκοςΧρ. Α. Στασινόπουλου, Λεξικό της Ελληνικής Επαναστάσεως του 1821, εκδόσεις Δεδεμάδη, 1979, τ. Δ', σ. 143. όπως έμεινε γνωστός, καταγόταν από την Πάργα της Ηπείρου και σε μικρή ηλικία κατέφυγε στην Κέρκυρα ενώ έπειτα εγκαταστάθηκε στα Ψαρά καθώς, σύμφωνα με την παράδοση, απέδρασε από πλοίο συντοπιτών του που τον κακομεταχειρίζονταν, βρίσκοντας καταφύγιο σε πλοίο του Ψαριανού καπετάνιου Κοτζιά. Συνεχίζοντας το ναυτικό επάγγελμα, ταξίδευσε σε διάφορα μέρη, ανάμεσα στα οποία και στην Τουλώνη της Γαλλίας. Εκεί, εργάστηκε για ένα διάστημα στον τοπικό ναύσταθμο και παράλληλα διδάχτηκε από Γάλλο μηχανικό την τέχνη της κατασκευής πυρπολικών πλοίων.

Με το ξέσπασμα της ελληνικής επανάστασης, προχώρησε στην κατασκευή ενός τέτοιου πυρπολικού το οποίο, οδηγούμενο από τον Δημήτριο Παπανικολή, προκάλεσε την πυρπόληση ενός οθωμανικού δίκροτου πλοίου κατά την ναυμαχία της Ερεσού τον Μάιο του 1821Ιστορία Ελληνικού Έθνους, Εκδοτική Αθηνών, Αθήνα, 1975, τ. ΙΒ' σ. 126.. Μετά από αυτή την επιτυχία, ο Δημουλίτσας συνέχισε την κατασκευή πυρπολικών, ενώ ο συγκεκριμένος τύπος σκαφών χρησιμοποιήθηκε με ελάχιστες παραλλάξεις καθ' όλη τη διάρκεια της επανάστασηςΙστορία Ελληνικού Έθνους, 1975, ΙΒ', σ. 127..

Ο Δημουλίτσας απεβίωσε στα Ψαρά τον Μάρτιο του 1823 από λοιμική νόσο. Η κηδεία του που ακολούθησε ήταν πάνδημη, ενώ στην οικογένειά του χορηγήθηκε σύνταξηΣτασινόπουλου, 1979, τ. Δ', σ. 144..

Παραπομπές

Βιβλιογραφία
Ιστορία Ελληνικού Έθνους, Εκδοτική Αθηνών, Αθήνα, 1975.
Χρ. Α. Στασινόπουλου, Λεξικό της Ελληνικής Επαναστάσεως του 1821, εκδόσεις Δεδεμάδη, 1979.

 Εξωτερικοί σύνδεσμοι 
Δήμος Ψαρών: Πατατούκος. 

Κατηγορία:Έλληνες μηχανικοί
Κατηγορία:Αγωνιστές του 1821